Breio dy Woteric - Woteric Ökle

A toroni háborút követő békés életben nem találta meg minden hödegi harcos a helyét. Túl sok évszakot éltek meg a háborúban, túl sok éjszakát töltöttek vászonsátraikban a kemény földön. Megszokták a vérontást és megszerették a háborús körülményeket. Ezek a harcosok most a megszerzett astrakhani területen vannak, néhányan földet művelnek, de legtöbbjük katonai feladatot lát el a törzsfőnél, a határon járőrözik vagy az erdőkben, hegyekben bujkál.

A harcosok legjobbja nem más, mint a hajdani király, az orwyhli Woteric, aki 558-ban úgy döntött, hogy zsoldoskompániát szervez veteránjaiból. A király megfelelő mennyiségű aranyért szabad hödegiek tömegeit, több száz páncélos bölénylovast, több ezer íjászt és gyalogost képes kiállítani. Woteric a Toron elleni háborúban hat nagy csatában vezette seregét, melyek közül csak egyben maradt alul, abban is alig veszített embert, míg az ellenségnek komoly veszteségeket okozott. Hadvezéri zsenialitása komoly szerepet játszott a győzelem kivívásában. Azután, hogy letette a hödegi bronz koronát, kikerült a Rifwynheg hatásköre alól, így bármikor kiállíthat egy a hödegi hatalomtól, a királytól és a Rifwynhegtől független sereget veteránjaiból, akik alig várják egy esetleges aeterniai konfliktus kirobbanását.

### A zsoldossereg összetétele

**Hödegi lándzsások**

Mint ahogy a hödegi seregnek is, Woteric zsoldosseregének is azok a szabadok alkotják a magját, akik többnyire csak széles, ovális pajzsukkal és lándzsájukkal, sisakban, könnyű vértben tudnak hadba vonulni. Azonban a toroni háború veteránjai a zsákmányból sokkal jobban fel tudják vértezni magukat, legtöbbjük már drágább vérttel bír. Ezek a lándzsások a centrumban pajzsfalat alkotnak, melyet az ellenség ritkán tud áttörni. Woteric zsoldosseregében a gvarteghi Baldwen felel értük.

**Hödegi íjászok**

A hödegiek gyermekkoruktól kezdve minden vasárnap részt vesznek a „hadi napokon”, amiken megtanulják a lándzsa, pajzs és íj használatát. A királyi lobogó alá azok vonultak íjjal, akik békeidőben vadászként, erdőjáróként keresték kenyerüket. A háborúba hosszú íjjal, tőrrel vagy szekercével, sisakban, egyesek könnyű vértben vonultak. Woteric seregében a khairai Adewar vezeti őket.

**Migladdi „üvöltők”**

A migladdiak a Teulor-hegységben és környékén élnek. Jobbára bányászattal, favágással foglalkoznak, így csatába is csatabárddal, pöröllyel, tehetősebbek pallossal vonulnak. Nem ritka, hogy a csaták előtt migladdiak tömegei főznek különböző gombákból és növényekből főzetet, melynek hatására őrjöngve, saját testi épségükre nem is figyelve vetik magukat a harc sűrűjébe. Soraik között harcolt Lanno is rettenetes pallosát forgatva. A migladdi Dannahr felel értük.

**Páncélos bölénylovasok**

Ezeket a bestiákat a Bölény-sziget lakosai valószínűleg több, mint egy évezrede hasznosítják hátasállatként, a kontinensre viszont 150 évvel ezelőtt, IV. Alereik király hadjárata után kerültek. A királyi istálló 150 év alatt több, mint egytonnás, páncél viselésére alkalmas, harci feladatokat ellátni képes és feltartóztathatatlan rohamokat véghez vivő állatokká tenyésztette őket. A hödegi seregben mindig a király vezényli a bölénylovasokat, ám az astrakhani terület megszerzésével közel ezren telepedtek le. Sokuk viszont bármikor zsoldosnak áll, ha Woteric hívja őket. Csatában a vezér testőrségeként és fő csapásmérő erőként vannak jelen. A ceurwoi Wullfro felel értük.

**Astrakhani lovasok**

Az astrakhaniak kiemelkedő lovaskatonák, ezt a toroni háborúban is többször bizonyították. A háború után megannyi astrakhani sem volt hajlandó folytatni a békés életet, így az ifriini veteránok készséggel csatlakoznak a hödegi zsoldossereghez. Jól is jön Woteric seregében egy kompetens könnyűlovasság, mivel a hödegiek nem nagyon értenek a könnyűlovas hadviseléshez. Alexei Molin vezeti őket.